b'\n_START_ARTICLE_\nPerut\n_START_PARAGRAPH_\nPerut je sprednja okon\xc4\x8dina ptic. Po zgradbi je enakovredna \xc4\x8dlove\xc5\xa1ki roki, \xc4\x8deprav imajo ptice manj prstov in zra\xc5\xa1\xc4\x8dene dlan\xc4\x8dne kosti. Komol\xc4\x8dni in zapestni sklep se ne moreta premikati navpi\xc4\x8dno. Tako se perut med letom premika le v ramenskem sklepu.\n_START_SECTION_\nOblika peruti\n_START_PARAGRAPH_\nPti\xc4\x8di imajo zelo razli\xc4\x8dno oblikovane peruti, kar je posledica razli\xc4\x8dnih na\xc4\x8dinov \xc5\xbeivljenja in letanja. Pti\xc4\x8di, ki morajo hitro zbe\xc5\xbeati pred plenilci, imajo \xc5\xa1iroke in na koncu zaobljene peruti, s katerimi hitro vzletijo. Ptice, ki letajo na dolge razdalje, imajo dolge peruti. Hitri letalci imajo dolge, koni\xc4\x8daste in srpasto zakrivljene peruti, ki zmanj\xc5\xa1ujejo zra\xc4\x8dni upor. Pingvini imajo peruti vitke in plo\xc5\xa1\xc4\x8date, uporabljajo jih za plavanje. Noji uporabljajo peruti za ohranjanje ravnote\xc5\xbeja.\n_START_SECTION_\nVitkost in obte\xc5\xbeba peruti\n_START_PARAGRAPH_\nPri peruti govorimo o vitkosti - razpon peruti v razmerju z globino peruti. Obte\xc5\xbeba peruti pa je te\xc5\xbea pti\xc4\x8da na kvadratni meter povr\xc5\xa1ine peruti in niha od 0,5 do 11,5\xc2\xa0kg. Gib\xc4\x8dni letalci imajo obi\xc4\x8dajno majhno obte\xc5\xbebo in veliko vitkost peruti. Kosec, ki je vztrajni letalec, ima precej\xc5\xa1no obte\xc5\xbebo peruti. Pti\xc4\x8di, ki potrebujejo velike pospe\xc5\xa1ke, imajo majhno vitkost peruti (gozdni jereb). Veliko obte\xc5\xbebo imajo tudi nekateri vodni pti\xc4\x8di (kormoran, ponirki), ki si z njimi pomagajo, da lahko\xc2\xa0\xc2\xbbletijo\xc2\xab\xc2\xa0pod vodo'